Վասիլի Վախտերով

Վասիլի Պորֆիրևիչ Վախտերով (Василий Порфирьевич Вахтеров, ), ռուս մանկավարժ, տարրական դպրոցի մեթոդիստ։ Բանվորական դպրոցների կազմակերպիչներից։ Սովորել է Արզամասի հոգևոր ուսումնարանում, ապա՝ Նիժեգորոդյան հոգևոր սեմինարիայում։ 1881–1896 թթ.-ին եղել է Սմոլենսկի գավառի, ապա՝ Մոսկվայի ժողովրդական ուսումնարանների տեսուչ։

1893-1903 թվականներին աշխատել է Մորոզովայի տվերյան մանուֆակտուրային կից դպրոցում։ 1903 թվականին ձերբակալվել է աշակերտության և բանվորության շրջանում հակակառավարական պրոպագանդա ծավալելու պատրվակով։ 1905-1907 թվականների հեղափոխության ժամանակ եռանդուն աշխատանք է տարել ուսուցչական միության ստեղծման համար, հետագայում մասնակցել է ուսուցչական մի շարք համագումարների։

Վախտերովը միշտ եղել է դեմոկրատական ուժերի շարքերում, բայց նրա դեմոկրատիզմը սահմանափակված է եղել լիբերալ նարոդնիկության գաղափարներով։ Նա չի հասկացել Հոկտեմբերյան սոցիալիստական մեծ հեղափոխության համաշխարհային պատմության նշանակությունը և սկզբնական շրջանում հրաժարվել է մասնակցել ժողովրդական կրթության վերակառուցման միջոցառումներին։ Հետագայում դասավանդել է անգրագիտության վերացման, ուսուցիչների պատրաստման կուրսերում, իսկ 1923-1924 թվականներին՝ Մոսկվայի թիվ 2 համալսարանում։

Մանկավարժության մեջ Վախտերովը զարգացրել է Ուշինսկու գաղափարները, ներդրում ունի տարրական ուսուցման տեսության և պրակտիկայի գործում («Ռուսական այբբենարանը», 1898 թվական, «Աշխարհը մանկական պատմվածքներում», 1902 թվական, «Ուսուցման առարկայական մեթոդ», 1907 թվական, «Նոր մանկավարժության հիմունքներ», 1913 թվական, «Համաժողովրդական դպրոց և արտադրություն», 1917 թվական)։

Ծանոթագրություններ 

Ռուս մանկավարժներ
Մոսկվա քաղաքում մահացածներ
Ռուս գիտնականներ